Title: กฎ ก.ร. ว่าด้วยการสั่งให้ข้าราชการรัฐสภาสามัญออกจากราชการกรณีสมัครไปปฏิบัติงานใด ๆ ตามความประสงค์ของทางราชการ พ.ศ. 2557

กฎ ก

กฎ ก.ร.
ว่าด้วยการสั่งให้ข้าราชการรัฐสภาสามัญออกจากราชการ
กรณีสมัครไปปฏิบัติงานใด
ๆ ตามความประสงค์ของทางราชการ
พ.ศ. ๒๕๕๗

อาศัยอำนาจตามความในมาตรา ๒๒ (๓) มาตรา ๘๓ วรรคหนึ่ง (๒) และมาตรา ๘๓
วรรคสอง แห่งพระราชบัญญัติระเบียบข้าราชการรัฐสภา พ.ศ. ๒๕๕๔ ก.ร. จึงออกกฎ ก.ร.
ไว้ ดังต่อไปนี้

ข้อ ๑[๑]  กฎ ก.ร.
นี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๒  การสั่งให้ข้าราชการรัฐสภาสามัญออกจากราชการเพื่อรับบำเหน็จบำนาญเหตุทดแทนสำหรับกรณีที่สมัครไปปฏิบัติงานใด
ๆ ตามความประสงค์ของทางราชการ ตามมาตรา ๘๓ (๒)
ให้สั่งได้เฉพาะการสมัครไปปฏิบัติงานในหน่วยงาน ดังต่อไปนี้
(๑) รัฐวิสาหกิจ
(๒) องค์การมหาชน
(๓) หน่วยบริการรูปแบบพิเศษ
(๔) หน่วยงานของรัฐที่จัดตั้งขึ้นตามกฎหมายเฉพาะ
(๕) หน่วยงานของรัฐที่จัดตั้งขึ้นตามมติคณะรัฐมนตรี
(๖) หน่วยงานอื่นตามที่ ก.ร. กำหนด
หน่วยงานตามวรรคหนึ่งต้องเป็นหน่วยงานที่จัดตั้งขึ้นใหม่เป็นเวลาไม่เกินห้าปี

ข้อ ๓  การไปปฏิบัติงานตามความประสงค์ของทางราชการตามกฎ
ก.ร. นี้ หมายถึง การไปปฏิบัติงานตามความประสงค์ร่วมกันของส่วนราชการสังกัดรัฐสภาต้นสังกัดและหน่วยงานตามข้อ
๒ และต้องเป็นไปเพื่อประโยชน์ของทางราชการ
โดยอาจเป็นไปเพื่อประโยชน์ของส่วนราชการสังกัดรัฐสภาต้นสังกัด หน่วยงานตามข้อ ๒
หรือเป็นไปเพื่อประโยชน์ของทางราชการโดยรวมก็ได้

ข้อ ๔  การสั่งให้ข้าราชการรัฐสภาสามัญผู้ใดออกจากราชการเพื่อไปปฏิบัติงานใด
ๆ ตามความประสงค์ของทางราชการตามกฎ ก.ร. นี้
ให้สั่งได้เมื่อข้าราชการรัฐสภาสามัญผู้นั้น
(๑) ได้แสดงความสมัครใจเป็นลายลักษณ์อักษร
(๒) มีคุณสมบัติ ดังต่อไปนี้
(ก) มีอายุไม่ถึงห้าสิบปีบริบูรณ์
(ข) มีระยะเวลาในการรับราชการมาแล้วไม่น้อยกว่าห้าปี
(๓) ไม่มีลักษณะต้องห้าม ดังต่อไปนี้
(ก) อยู่ระหว่างถูกดำเนินการทางวินัย
(ข) อยู่ระหว่างรับราชการชดใช้ทุน
ในกรณีที่มีเหตุผลความจำเป็นเพื่อประโยชน์ของทางราชการ ก.ร.
จะพิจารณายกเว้นคุณสมบัติหรือลักษณะต้องห้ามตามวรรคหนึ่ง ให้เป็นการเฉพาะรายก็ได้

ให้ไว้
ณ วันที่ ๑๖ ตุลาคม พ.ศ. ๒๕๕๗
ศาสตราจารย์พิเศษพรเพชร
 วิชิตชลชัย
ประธานสภานิติบัญญัติแห่งชาติ
ทำหน้าที่ประธานรัฐสภา
ประธาน
ก.ร.

หมายเหตุ
:- เหตุผลในการประกาศใช้กฎ ก.ร. ฉบับนี้ คือ โดยที่มาตรา ๘๓ แห่งพระราชบัญญัติระเบียบข้าราชการรัฐสภา พ.ศ. ๒๕๕๔
บัญญัติให้ผู้บังคับบัญชาซึ่งมีอำนาจสั่งบรรจุตามมาตรา ๔๒ มีอำนาจสั่งให้ข้าราชการรัฐสภาสามัญออกจากราชการเพื่อรับบำเหน็จบำนาญเหตุทดแทนตามกฎหมายว่าด้วยบำเหน็จบำนาญข้าราชการ
กรณีเมื่อข้าราชการรัฐสภาสามัญผู้ใดสมัครไปปฏิบัติงานใด ๆ
ตามความประสงค์ของทางราชการ
และการสั่งให้ออกจากราชการในกรณีดังกล่าวให้เป็นไปตามที่กำหนดในกฎ ก.ร.  จึงจำเป็นต้องออกกฎ ก.ร. นี้

ปริยานุช/ผู้จัดทำ
๒๘ ตุลาคม ๒๕๕๗

ปริญสินีย์/ผู้ตรวจ
๒๘ ตุลาคม ๒๕๕๗

[๑] ราชกิจจานุเบกษา
เล่ม ๑๓๑/ตอนที่ ๗๓ ก/หน้า ๒๐/๒๒ ตุลาคม ๒๕๕๗